
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Општинске управе општине Власотинце, покренутом по притужбама Удружења грађана „Полекол“ и Месне заједнице Дадинце, село Дадинце, након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06 и 115/2021
2  „Сл. гласник РС“, бр. 105/2021]  [2: ] 


ИЗВЕШТАЈ О СЛУЧАЈУ 
СА ПРЕПОРУКАМА

Заштитник грађана је 20. децембра 2022. године примио притужбу Удружења грађана „Полекол“, којом се изражава незадовољство поступањем Општинске управе општине Власотинце – Одељења за урбанизам, привреду, заштиту животне средине и имовинско-правне послове у поступку обједињене процедуре издавања решења о измени грађевинске дозволе, као и решења о грађевинској дозволи за изградњу МХЕ „Беско“ на Рупској реци.
Наиме, притужбом се истиче, а из приложене документације произилази да је Одељење за урбанизам, привреду, заштиту животне средине и имовинско-правне послове Општинске управе општине Власотинце донело Решење о измени грађевинске дозволе … од 18. новембра 2022. године којом је одобрена изградња објекта МХЕ „Беско“ на Рупској реци са машинском зградом, цевоводом и водозахватом, све на означеним парцелама. Надаље се наводи да је Решење о грађевинској дозволи Одељења за урбанизам, комунално-стамбене и имовинско-правне послове Општине Власотинце донето 12. децембра 2019. године под бројем ….
Притужбом се истиче да је инвеститору WATER GREEN ENERGY д.о.о. Кумарево издата измењена грађевинска дозвола због измена насталих накнадно у односу на радове утврђене пројектом, и то измена које су извршене у инсталисаној снази електране, инсталисаном протицању и пречнику цевовода. Посебно се наводи да је то урађено у супротности са позитивним прописима, с обзиром да је решење о измени грађевинске дозволе донето на основу локацијских услова који су истекли, да у конкретном случају нису издати услови заштите природе и мишљење о испуњености услова заштите природе, који нису издати ни у поступку добијања грађевинске дозволе, да су истекли водни услови, као и да није прибављена нова енергетска дозвола с обзиром да је дошло до промене инсталисане снаге објекта.
Притужилац посебно наводи да је тим поводом, а имајући у виду да су о донетом решењу за измену грађевинске дозволе сазнали након истека рока за жалбу, Министарству грађевинарства, саобраћаја и инфраструктуре 20. децембра 2022. године поднет захтев за поништавањем решења о измени дате грађевинске дозволе, као и самог решења о грађевинској дозволи, а на основу члана 183. став 1. Закона о општем управном поступку.
[bookmark: _GoBack]Заштитник грађана је 23. децембра 2022. године примио и посебну притужбу Горана Стоиљковића, председника Месне заједнице Дадинце, село Дадинце, којом се износе идентични наводи. Из приложене документације ове притужбе произилази да је Месна заједница Дадинце дописом Одељења републичке урбанистичке инспекције Министарства грађевинарства, саобраћаја и инфраструктуре број 915-…/2021-18 од 18. фебруара 2022. године, у тачки 6. обавештена да је грађевинска дозвола у конкретном случају практично престала да важи 20. децембра 2021. године, а с обзиром да је последњим ставом решења о грађевинској дозволи прописано да „грађевинска дозвола за изградњу престаје да важи ако се не отпочне са грађењем објекта, односно извођењем радова, у року од две године од дана правоснажности решења којим је издата грађевинска дозвола, сходно члану 140. став 1. Закона о планирању и изградњи.
Истовремено, из приложеног Решења о измени грађевинске дозволе број ROP-…/2022 заводни број од 18. новембра 2022. године, произилази да је последњим пасусом његовог диспозитива наведено да „грађевинска дозвола за изградњу престаје да важи ако се не отпочне са грађењем објекта, односно извођењем радова, у року од три године од дана правоснажности решења којим је издата грађевинска дозвола бр. предмета ROP-…/2019 од 12. децембра 2019. године, сходно члану 140. став 1. Закона о планирању и изградњи“.
Поступајући по предметној притужби, Заштитник грађана је Закључком дел. број 2133 од 31. јануара 2023. године покренуо испитни поступак оцене законитости и правилности рада Општинске управе општине Власотинце и затражио изјашњење о важењу предметне грађевинске дозволе у датом случају.
Општинска управа општине Власотинце је актом од 22. фебруара 2023. године обавестила Заштитника грађана о хронолошком следу издавања локацијских услова и грађевинске дозволе за изградњу објекта МХЕ „Беско“ на Рупској реци. Из приложеног изјашњења произилази да је Општина Власотинце, након више пута одбаченог захтева за издавање локацијских услова и првобитног мишљења Завода за заштиту природе Србије да би се изградњом МХЕ „Беско“ трајно угрозиле/нарушиле природне вредности подручја, издало локацијске услове, ROP-…/2019 од 22. августа 2019. године, за изградњу мале хидроелектране МХЕ „Беско“ проточног типа на Рупској реци инсталисане снаге N = 960 KW, која представља објекат категорије Г, а у свему према идејном решењу МХЕ „Беско“ свеска 1, број 69-1 од 10. јуна 2019. године и на основу, између осталог, Просторног плана општине Власотинце и Решења о издавању енергетске дозволе за изградњу МХЕ „Беско“ инсталисане стане 1,4 MW.
Надаље произилази да је, поступајући по захтеву инвеститора WATER GREEN ENERGY д.о.о. Кумарево, у предмету за добијање грађевинске дозволе, провером испуњености свих формалних услова, Одељење за урбанизам, комунално-стамбене и имовинско-правне послове Општине Власотинце донело решење о грађевинској дозволи за изградњу објекта МХЕ „Беско“ на Рупској реци за машинском зградом на кат. парцели број … КО Дадинце, цевоводом на кп. бр. … све КО Дадинце и на кп. бр.  све КО Градиште и водозахватом на кп. бр…KО Градиште, општина Власотинце, заведено електронским путем под бројем предмета ROP-…/2019 од 12. децембра 2019. године, које је постало правоснажно 16. децембра 2019. године. Истакнуто је да је приликом издавања грађевинске дозволе инвеститор приложио важећу енергетску дозволу број 312-…/2018-06 од 4. октобра 2018. године издату од Министарства рударства и енергетике за 1.4 MW инсталисане снаге, а грађевинска дозвола је издата на 960 KW. Посебно је наглашено да током спровођења обједињене процедуре надлежни орган искључиво проверава испуњеност формалних услова за поступање по захтеву и не упушта се у оцену техничке документације, нити испитује веродостојност документације која је достављена, док у случају штете настале као последица примене техничке документације, на основу које је издато решење о грађевинској дозволи, сходно Закону о планирању и изградњи, за штету солидарно одговарају пројектант и инвеститор. Такође је наведено да првостепени орган није надлежан да цени акте других органа као и друге акте имаоца јавних овлашћења.
Надаље је наведено да је надлежно одељење Општине Власотинце донело Решење о исправци техничке грешке број ROP-…/2021 од 26. новембра 2021. године, које је постало правоснажно 3. децембра 2021. године, а којим је извршена исправка техничке грешке у делу који се односи на исправку бројева парцела, као и у делу који се односи на рок важења грађевинске дозволе.
У погледу измене грађевинске дозволе, Општинска управа општине Власотинце је истакла да је поступајући по захтеву инвеститора, надлежно одељење Општине Власотинце донело решење о измени грађевинске дозволе број ROP-…/2022 од 18. новембра 2022. године, које је постало правоснажно 29. новембра 2022. године. Наведено је да су измене извршене у инсталисаној снази електране, инсталисаном протицању и пречнику цевовода, које су такве да техничко решење МХЕ „Беско“ остаје у складу са условима и мерама прописаним локацијским условима, односно условима имаоца јавних овлашћења која су саставни део локацијских услова и које су утврђене изменом, односно новим пројектом за грађевинску дозволу  од 28. августа 2021. године. 
Посебно је истакнуто да је у току поступка издавања грађевинске дозволе, измене грађевинске дозволе и локацијских услова, надлежни орган, Одељење за урбанизам добило позитивне услове од свих имаоца јавних овлашћења, и то услове за пројектовање и прикључење од ЕПС ДИСТРИБУЦИЈА д.о.о. Београд, услове за пројектовање и прикључење од Телеком Србија, услове у погледу мера заштите од пожара од Сектора за ванредне ситуације Министарства унутрашњих послова, техничке услове од ЈКП „Водовод“ Власотинце и ЈКП „Комуналац“ Власотинце, услове за предузимање мера техничке заштите од Завода за заштиту споменика културе Ниш, услове заштите природе и мишљење о испуњености услова заштите природе од Завода за заштиту природе Србије, водне услове од ЈВП „Србијаводе“, као и енергетску дозволу од Министарства рударства и енергетике. Посебно је наглашено да је инвеститор уз захтев за измену решења о грађевинској дозволи прибавио и доставио техничку контролу техничке документације за све пројекте где је констатовано да је нови пројекат за грађевинску дозволу урађен у складу са локацијским условима, усклађен са законом и другим прописима.
Такође је истакнуто да је надлежно одељење Општине Власотинце, поступајући по захтеву инвеститора донело потврду о пријави радова од 7. децембра 2022. године.
Посебно се наводи да је на Решење о исправци техничке грешке у грађевинској дозволи, број предмета ROP-…/2019 уложена жалба 3. децембра 2021. године од стране Месне заједнице Дадинце, као и трећег лица, који поступак је још увек у току пред Министарством грађевинарства, саобраћаја и инфраструктуре. Надаље је истакнуто да је Министарство грађевинарства, саобраћаја и инфраструктуре Решењем од 15. априла 2022. године одбацило захтев Регулаторног института за обновљиву енергију и животну средину за поништај решења о грађевинској дозволи у конкретном случају, те да је у овој ствари у току управни спор. Такође, наводи се и да је притужилац, УГ „Полекол“ Београд поднело захтев за поништај решења о измени грађевинске дозволе, који поступак је такође у току пред Министарством грађевинарства, саобраћаја и инфраструктуре.
Након посебног обраћања Заштитника грађана Министарству грађевинарства, саобраћаја и инфраструктуре овим поводом, Министарство грађевинарства, саобраћаја и инфраструктуре је актом од 11. маја 2023. године доставило Заштитнику грађана извештај о поступању Сектора за инспекцијски надзор од 4. маја 2023. године, као и изјашњење Одељења за управне и управно-надзорне послове од 10. маја 2023. године, са прилозима.
У извештају о поступању Сектора за инспекцијски надзор се наводи да републичка грађевинска инспекција није поступала у предмету поништења грађевинске дозволе за изградњу МХЕ „Беско“ на Рупској реци, да не поседује документа и да није вршила надзор по наведеном захтеву обзиром да је, како се истиче, грађевинска дозвола издата од стране Одељења за урбанизам, привреду, заштиту животне средине и имовинско правне послове Општинске управе општине Власотинце, те да је поступајућа инспекција грађевинска инспекција ОУ Власотинце. 
У приложеном изјашњењу Одељења за управне и управно надзорне послове Министарства грађевинарства, саобраћаја и инфраструктуре се наводи да подносиоци захтева за поништавање грађевинске дозволе нису били странке у поступку доношења решења о грађевинској дозволи и решења о измени, због чега је то министарство по тим захтевима поступало као по иницијативи за покретање поступка по службеној дужности за поништавање наведених коначних решења о грађевинској дозволи и решења о измени грађевинске дозволе. Истиче се да је министарство одлучило по службеној дужности и решењем од 5. априла 2023. године поништило решење о измени грађевинске дозволе ROP-…/2022 од 18. новембра 2022. године. Такође је истакнуто да је у поступку по жалби на решење о исправци техничке грешке, министарство одлучило решењем број 363-…/2021-19 од 16. јануара 2023. године.
Из приложеног Решења Министарства грађевинарства, саобраћаја и инфраструктуре број 363-…/2022-19 од 5. априла 2023. године којим је поништено коначно решење о измени грађевинске дозволе за изградњу МХЕ „Беско“ на Рупској реци и његовог образложења произилази да је Министарство грађевинарства, саобраћаја и инфраструктуре одлучило да у конкретном случају по службеној дужности покрене поступак за поништавање коначних решења из разлога предвиђених одредбом члана 183. став 1. тачка 3. Закона о општем управном поступку, а ради заштите јавног интереса. Такође произилази да је орган у датом случају утврдио да су се стекли услови да се поништи решење о измени грађевинске дозволе као неизвршиво, обзиром да је измена извршена без измене локацијских услова, да није прибављена нова енергетска дозвола, нити водни услови, као и да инвеститор није закључио уговор о коришћењу водног земљишта са ЈВП Србијаводе. 
Додатним изјашњењем Министарства грађевинарства, саобраћаја и инфраструктуре број 012-…/2023-02 од 23. августа 2023. године Заштитник грађана је обавештен да је Министарство грађевинарства, саобраћаја и инфраструктуре разматрало иницијативу притужилаца и за поништај саме грађевинске дозволе, али да с обзиром да министарство није располагало доказима да је републички урбанистички инспектор вршио надзор над локацијским условима, а који су саставни део грађевинске дозволе, то се нису стекли услови за поништај грађевинске дозволе.
У току поступка, Заштитник грађана се у циљу прикупљања свих релевантних информација обратио и Министарству рударства и енергетике, као и ЈВП „Србијаводе“ у погледу утврђивања да ли је пројекат за грађевинску дозволу урађен у складу са издатим водним условима.
ЈВП „Србијаводе“ је актом од 14. децембра 2023. године обавестило Заштитника грађана да сходно одредбама члана 118а став 1. Закона о водама, надлежни орган по издавању грађевинске дозволе, ради информисања, доставља електронским путем органу, односно јавном водопривредном предузећу надлежним за издавање водних услова грађевинску дозволу и пројекат за грађевинску дозволу, као и да је Јавно водопривредно предузеће „Србијаводе“ дописом од 11. јануара 2023. године одговорило Општинском већу Општине Власотинце да пројекат за грађевинску дозволу на основу ког је издата грађевинска дозвола и грађевинска дозвола и Извештај о извршеној техничкој контроли Пројекта за грађевинску дозволу нису достављени том предузећу, као и да је инвеститор у обавези да прибави нове водне услове уколико се ради о измени пројекта за грађевинску дозволу у смислу измене режима течења у речном току, ако се мења положај објекта који је целина МХЕ или се мења захваћена количина воде и нето пад. Надаље је наведено да је, сходно поништају решења о измени грађевинске дозволе у датом случају, потребно да се инвеститор обрати за нове водне услове у обједињеној процедури, као и да је у обавези да закључи уговор о коришћењу водног земљишта са ЈВП „Србијаводе“.
Одсек за енергетску инспекцију Министарства рударства и енергетике је актом број 312-…/2023-09 од 11. децембра 2023. године обавестио Заштитника грађана да је републичка енергетска инспекција послала акт број 312-…/2023-09 од 28. јуна 2023. године Министарству рударства и енергетике ради доношења решења о укидању статуса привремено повлашћеног произвођача за објекат МХЕ „Беско“ инсталисане снаге 0,960 МW, као и да је Административној комисији Владе Републике Србије предложено да по службеној дужности поништи коначно Решење број 312-…/2018-06 од 4. октобра 2018. године којим се издаје енергетска дозвола са објекат МХЕ „Беско“ инсталисане снаге 1,4 МW. Такође је наведено да су Општинској управи општине Власотинце и Министарству грађевинарства, саобраћаја и инфраструктуре послата обавештења о извршеном инспекцијском надзору од стране републичке енергетске инспекције, те је указано да енергетски објекти наведени у предметној енергетској дозволи, грађевинској дозволи и решењу о измени грађевинске дозволе представљају три различита објекта, те да надзирани субјект WATER GREEN ENERGY д.о.о. Кумарево нема енергетску дозволу за објекат описан у решењу о грађевинској дозволи и решењу о измени грађевинске дозволе.
Министарство рударства и енергетике је актом број 312-/2018-06 од 18. децембра 2023. године такође известило Заштитника грађана да је Решењем Министарства број 312-…/2019-06 од 19. фебруара 2020. године привредно друштво WATER GREEN ENERGY д.о.о. Кумарево стекло статус повлашћеног произвођача електричне енергије за МХЕ „Беско“, при чему је увидом у Регистар повлашћених произвођача електричне енергије утврђено да је статус наведеног привремено повлашћеног произвођача електричне енергије истекао 26. јуна 2023. године. С тим у вези, односно како наведено решење више не важи, закључује се да није потребно донети акт о укидању тог решења.
Надаље је наведено да је Решењем Министарства од 4. октобра 2018. године издата енергетска дозвола привредном друштву WATER GREEN ENERGY д.о.о. Кумарево, за МХЕ „Беско“ која је постала правоснажна од 1. новембра 2018. године, да је иста законита и да је престала да важи протеком законског рока, тј. 1. новембра 2021. године, те да нема правног основа за њено поништење.

* * *

Сходно одредбама члана 135. Закона о планирању и изградњи[footnoteRef:3], грађевинска дозвола се издаје инвеститору који уз захтев за издавање грађевинске дозволе достави пројекат за грађевинску дозволу и извод из пројекта за грађевинску дозволу израђене у складу са прописом којим се ближе уређује садржина техничке документације, који има одговарајуће право на земљишту или објекту и који је доставио доказе о уплати одговарајућих такси и накнада и друге доказе прописане прописом којим се ближе уређује поступак спровођења обједињене процедуре. Надлежни орган за издавање грађевинске дозволе не проверава усаглашеност пројекта за грађевинску дозволу, извода из пројекта и пројектне документације са мерама и условима заштите животне средине из одлуке о сагласности на студију и студије о процени утицаја на животну средину, односно одлуке да није потребна процена утицаја на животну средину. Усаглашеност исте се потврђује изјавом инвеститора и одговорног пројектанта, којом потврђују да је приложена документација усаглашена са мерама и условима заштите животне средине и која се обавезно прилаже уз захтев за издавање грађевинске дозволе. За изградњу енергетских објеката, пре издавања грађевинске дозволе, инвеститор прибавља енергетску дозволу, у складу са посебним законом. У случају измене грађевинске дозволе, инвеститор прибавља нову енергетску дозволу, уколико се повећава капацитет одређен енергетском дозволом или када се мења обухват подручја на коме се изводе радови, а за који је издата енергетска дозвола. Орган надлежан за издавање грађевинске дозволе, по пријему захтева за издавање грађевинске дозволе врши проверу достављене документације у складу са чланом 8ђ овог закона. Сходно члану 140. став 1. Закона, грађевинска дозвола престаје да важи ако се не изврши пријава радова у року од три године од дана правноснажности решења којим је издата грађевинска дозвола, односно у року од три године од дана правноснажности решења о измени решења о грађевинској дозволи. [3:  "Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021 и 62/2023. ] 

Према члану 30. Закона о енергетици[footnoteRef:4], енергетски објекти се граде у складу са законом којим се уређују услови и начин уређења простора, уређивање и коришћење грађевинског земљишта и изградња објеката, техничким и другим прописима, а по претходно прибављеној енергетској дозволи која се издаје у складу са овим законом. Енергетска дозвола се подноси уз захтев за издавање грађевинске дозволе. Енергетска дозвола се прибавља за изградњу, између осталог и објеката за производњу електричне енергије снаге 1 МW и више и објеката за производњу електричне енергије снаге до 1 МW који као примарни енергетски ресурс користе воду. Сходно члану 35. овог закона енергетска дозвола се издаје са роком важења три године од дана њене правноснажности.  [4:  "Сл. гласник РС", бр. 145/2014, 95/2018 - др. закон, 40/2021, 35/2023 - др. закон и 62/2023.] 

Према члану 118а Закона о водама[footnoteRef:5] надлежни орган по издавању грађевинске дозволе, ради информисања, доставља електронским путем органу, односно јавном водопривредном предузећу надлежним за издавање водних услова грађевинску дозволу и пројекат за грађевинску дозволу. Орган, односно јавно водопривредно предузеће, уколико утврде неусклађености са издатим водним условима, су дужни да надлежни орган који спроводи обједињену процедуру и инспекцијске органе који врше надзор над применом одредаба овог закона и закона којим се уређује планирање и изградња, у року од 10 дана рачунајући од дана пријема грађевинске дозволе и пројекта за грађевинску дозволу, обавесте у писаном облику да ли је пројекат за грађевинску дозволу урађен у складу са водним условима издатим у поступку спровођења обједињене процедуре. [5:  "Сл. гласник РС", бр. 30/2010, 93/2012, 101/2016, 95/2018 и 95/2018 - др. Закон.] 

Законom о заштити природе[footnoteRef:6] је прописано да се у поступку израде планова, основа, програма, пројеката, радова и активности из члана 8. овог закона прибавља акт о условима заштите природе. Акт о условима заштите природе прибавља се за све хидроелектране, без обзира на тип хидроелектране и њену инсталисану снагу и да ли се њена локација налази у или ван заштићеног подручја. Уколико подносилац захтева у року од две године од дана достављања акта не отпочне радове и активности за које је акт о условима заштите природе издат, дужан је да прибави нови акт. Орган надлежан за доношење, односно усвајање документа из става 1. овог члана, прибавља мишљење о испуњености услова заштите природе из става 2. овог члана, од органа који је издао акт о условима заштите природе.  [6:  "Сл. гласник РС", бр. 36/2009, 88/2010, 91/2010 - испр., 14/2016, 95/2018 - др. закон и 71/2021.] 

Инспекцијски надзор врши Министарство преко инспектора за заштиту животне средине у оквиру делокруга утврђеног овим законом. Јединици локалне самоуправе поверава се вршење инспекцијског надзора над применом одредаба овог закона на заштићеним подручјима која проглашава надлежни орган јединице локалне самоуправе, као и инспекцијски надзор над спровођењем услова и мера заштите природе ван заштићених подручја на територији локалне самоуправе.
Закон о општем управном поступку[footnoteRef:7] у својим члановима од 175. до 185. регулише посебне случајеве уклањања и мењања решења која су донета у управном поступку. [7:  "Сл. гласник РС", бр. 18/2016, 95/2018 - аутентично тумачење и 2/2023 - одлука УС.] 

Према принципима добре управе, органи јавне власти и јавни службеници увек делују у оквиру и на основу устава, закона и других прописа и примењују правила и поступке прописане важећим прописима. Органи јавне власти и јавни службеници посебно воде рачуна да одлуке које се тичу права, обавеза или на закону заснованих интереса грађана имају основ у закону и да њихов садржај буде усклађен са законом.
Истовремено, при доношењу одлука и вршењу других службених радњи, органи јавне власти и јавни службеник се старају да мере и радње које предузимају буду у сразмери са циљем којем се у поступку тежи, као и да поступак воде сврсисходно, према циљу због кога је покренут.

* * *

На основу спроведеног поступка контроле правилности и законитости рада поступајућих органа, Заштитник грађана констатује да је у поступку обједињене процедуре поступајући орган Општинске управе општине Власотинце на основу издатих локацијских услова, као и прибављених дозвола и сагласности, и то пре свега водних услова, енергетске дозволе, као и услова заштите природе, 12. децембра 2019. године издао решење о грађевинској дозволи инвеститору WATER GREEN ENERGY д.о.о. Кумарево за изградњу МХЕ „Беско“ на Рупској реци инсталисане снаге 960 kW, које је постало правоснажно 16. децембра 2019. године. Првобитно одређени рок важења грађевинске дозволе од две године је измењен у поступку исправке техничке грешке, решењем од 26. новембра 2021. године, када је рок важења усклађен са чланом 140. став 1. Закона о планирању и изградњи, те је изменом утврђено да грађевинска дозвола престаје да важи ако се не отпочне са грађењем објекта, односно извођењем радова, у року од три године од дана правоснажности решења којим је издата грађевинска дозвола. 

Министарство грађевинарства, саобраћаја и инфраструктуре је у међувремену поништило измењену грађевинску дозволу за МХЕ „Беско“, оцењујући да нису измењени локацијски услови, нити приложени нови водни услови и нова енергетска дозвола, чиме су се потврдиле бројне сумње мештана и невладиног сектора у погледу валидности и важења издатих услова и дозвола.
Стога, имајући у виду да је сама грађевинска дозвола за МХЕ „Беско“ и даље на снази, као и да се иста заснива на једнаким условима и дозволама који се доводе у питање, Заштитник грађана је у овом поступку испитивао правилност поступања првостепеног органа у погледу навода надлежних органа о валидности издатих дозвола које представљају предуслов за издавање грађевинске дозволе.
У том погледу, Заштитник грађана констатује да је у вези са водним условима, Општинска управа општине Власотинце пропустила да Јавном водопривредном предузећу „Србијаводе“ благовремено достави издату грађевинску дозволу за МХЕ „Беско“ са пројектом за исту, већ је то учинила тек 14. марта 2023. године и то по налогу водне инспекције. С друге стране, ни ЈВП „Србијаводе“ по накнадном пријему наведених аката није испунило своју законску обавезу јер није обавестило надлежне органе да ли је пројекат за грађевинску дозволу урађен у складу са водним условима издатим у поступку спровођења обједињене процедуре, нити је у свом изјашњењу Заштитнику грађана пружило јасно образложење за овакво (не)поступање.
Имајући у виду да је поништена измењена грађевинска дозвола, те чињеницу да је издата грађевинска дозвола за основни пројекат формалноправно и даље на снази, Заштитник грађана сматра да је од изузетног значаја утврдити да ли је првобитни пројекат у складу са издатим водним условима, односно да ли пројекат изградње МХЕ „Беско“ испуњава техничке и друге захтеве. У том погледу, достављање предметне документације накнадно и са закашњењем, по оцени Заштитника грађана не ослобађа ЈВП Србијаводе ове законске обавезе.
С друге стране, када је реч о условима заштите природе, из приложене документације произилази да су у поступку издавања грађевинске дозволе за МХЕ „Беско“ прибављени одређени услови заштите природе од 14. новембра 2018. године, као и мишљење Завода за заштиту природе Србије о испуњености услова од 28. фебруара 2019. године. Међутим, из обавештења које је Завод за заштиту природе Србије упутио притужиоцима произилази да се у датом случају ради о решењу Завода о условима заштите природе за израду Студије о процени утицаја на животну средину за изградњу МХЕ „Беско“ на Козарачкој реци, која је потом и приложена Заводу, на основу чега је и дато мишљење о испуњености услова заштите природе, те се поставља питање да ли се ради о условима заштите природе за сам пројекат изградње МХЕ „Беско“. У том погледу, Завод за заштиту природе Србије је и истакао да је сагласно тачки 4. решења о условима заштите природе, подносилац захтева био дужан да за све друге радове/активности на предметном подручју или промене пројектне документације поднесе Заводу нови захтев, при чему је у поступку издавања локацијских услова Завод за заштиту природе Србије првобитно изнео став да би изградњом МХЕ „Беско“ биле трајно угрожене/нарушене природне вредности подручја. 
Истовремено, у вези са издатом енергетском дозволом, на основу примљених навода енергетске инспекције произилази да је инспекцијски орган у међувремену установио да се издата енергетска дозвола од 4. октобра 2018. године не односи на објекат за који је издата грађевинска дозвола, као и да је 1. новембра 2021. године иста и престала да важи, о чему је дописом од 28. јуна 2023. године обавештена и Општинска управа општине Власотинце.
На основу свега напред наведеног, Заштитник грађана оцењује да се на овај начин, а нарочито након поништаја измењене грађевинске дозволе, оправдано доводи у питање и валидност самог решења о грађевинској дозволи за МХЕ „Беско“. У том погледу, Заштитник грађана је става да је Општинска управа општине Власотинце требала по службеној дужности да испита све сегменте овог пројекта, као и да реагује по основу обавештења енергетског инспектора да инвеститор не поседује енергетску дозволу за објекат за који је издата грађевинска дозвола, те да с тим у вези размотри валидност саме грађевинске дозволе, а тиме и потврде о пријави радова коју је издала 7. децембра 2022. године. 

С тим у вези, иако се ближи истек општег рока важења грађевинске дозволе, те како се још увек није приступило изградњи предметног објекта, углавном захваљујући отпору мештана, Заштитник грађана сматра да у циљу превентивног деловања, поступајући органи треба да прецизније утврде испуњеност датих услова, односно да ли је надзирани субјект прибавио све потребне дозволе, сагласности и услове који су по закону неопходни ради изградње датог објекта, те да се јасно утврде све релевантне чињенице приликом доношења решења о грађевинској дозволи. 

Заштитник грађана је имао у виду и остале наводе из притужбе који су се односили на поступање осталих органа управе, али, имајући у виду цитиране одредбе закона, као и утврђено чињенично стање у датом случају, односно утврђене основне пропусте у раду поступајућег органа, није оценио да је сврисходно вођење посебних испитних поступака у том делу.
Имајући у виду напред наведено, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:

ЈВП „Србијаводе“ треба да без одлагања обавести инспекцијске органе као и Општинску управу општине Власотинце да ли је пројекат за грађевинску дозволу за МХЕ „Беско“ израђен у складу са издатим водним условима, те да у свом будућем раду увек и благовремено испуњава ову законску обавезу.

Општинска управа општине Власотинце треба да, преко своје инспекције за заштиту животне средине утврди да ли су у поступку издавања грађевинске дозволе прибављени одговарајући услови заштите природе за пројекат изградње МХЕ „Беско“, и да у складу с тим предузме одговарајуће мере.

Општинска управа општине Власотинце треба да размотри валидност издате грађевинске дозволе за МХЕ „Беско“, у оквиру одредаба Закона о општем управном поступку које се односе на посебне случајеве уклањања и мењања решења, а с обзиром на налаз енергетског инспектора да се енергетска дозвола не односи на објекат описан у решењу о грађевинској дозволи, те чињеницу да је иста у међувремену престала да важи.

Општинска управа општине Власотинце треба да у свом будућем раду, сходно Закону о водама, надлежном органу, односно јавном водопривредном предузећу надлежним за издавање водних услова, благовремено доставља грађевинску дозволу и пројекат за грађевинску дозволу.


ЈВП „Србијаводе“ и Општинска управа општине Власотинце обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико ЈВП „Србијаводе“ и Општинска управа општине Власотинце у задатом року не доставе Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

